
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2014 februárja óta egy jogellenes és nemzetközileg el nem ismert népszavazást követően Oroszország ideiglenesen megszállta a Krímet, és azt jogellenesen annektálta;
B.	mivel a Krím félsziget lakói továbbra is súlyos emberi jogi jogsértéseket szenvednek el, például jogellenesen besorozzák őket az orosz hadseregbe, útlevelük lecserélésére kényszerítik őket és erőszakos oroszosításnak vannak kitéve, továbbá önkényes fogva tartásokat szenvednek el, gyakran terrorizmus koholt vádjával, előfordulnak erőszakos eltüntetések, kínzások, bírósági eljárás nélküli kivégzések, és az itt élők a véleményalkotás, a gyülekezés, az egyesülés és a vallás szabadságának hiányát tapasztalják;
C.	mivel az orosz megszálló hatóságok különösen a krími tatárokat, az ukrán etnikumúakat és az etnikai kisebbségeket veszik célba, és mintegy 800 000 oroszt telepítettek át, neokoloniális módon, etnikai alapon erőszakosan megváltoztatva a Krím félsziget demográfiai összetételét, ami a nemzetközi jog szerint háborús bűncselekménynek minősül;
D.	mivel orosz fogvatartási intézményekben több mint 200 krími politikai fogoly van, közülük 133 krími tatár és 67, súlyos egészségügyi problémákkal küzdő, ellátásra szoruló politikai fogoly;
E.	mivel Irina Danilovics krími újságírót és emberijog-védőt 2022-ben rabolták el, robbanóanyagok birtoklásával vádolták meg, és 6 év és 11 hónap börtönbüntetésre ítélték; mivel Tofik Abdulhazjev nem kormányzati szervezeti aktivistát 2019-ben koholt vádak alapján letartóztatták és 12 év szigorúan ellenőrzött börtönben letöltendő börtönbüntetésre ítélték, és 2023 óta a Krímtől mintegy 2 700 km-re található börtönben tartják fogva; mivel Amet Szulejmanov civil újságírót 2021-ben 12 év börtönbüntetésre ítélték;
F.	mivel számos krími polgárt továbbra is üldöznek, többek között: Emil Kurbedinovot, Szerver Musztafajevet, Emir-Uszejn Kukut, Lutfije Zudijevát, Kulamet Ibraimovot, Abduresit Dzsepparovot, Edem Szemedljaevet, Rusztem Kjamilevet, Olekszandr Szizikovot, Halina Dovhopolát, Ruszlán Abdurahmanovot, Rusztem Huhurikot és Lilia Hemedzsit;
1.	ismételten elítéli a Krími Autonóm Köztársaság és Szevasztopol városa Oroszország általi jogellenes megszállását;
2.	elítéli, hogy Oroszország folyamatosan az ukrán etnikumúakat veszi célba, és szisztematikusan üldözi az őslakos krími tatárokat, amivel célja identitásuk, örökségük és kultúrájuk eltörlése, ami a krími tatárok számára a népirtást célzó, 1944-es deportálásokat idézi; úgy véli, hogy a Krím jövője a krími tatárok történelmi hazájának elismeréséhez kötődik;
3.	elítéli az újságírók, civil társadalmi aktivisták és emberijog-védők üldözését, valamint a civilek, köztük a politikai foglyok a Krímből Oroszország-szerte található büntetés-végrehajtási intézményekbe való deportálását, ami ellentétes a nemzetközi joggal;
4.	követeli Irina Danilovics, Tofik Abdulhazjev és Amet Szulejmanov és más politikai foglyok azonnali és feltétel nélküli szabadon bocsátását; felszólít az azonnali orvosi ellátás biztosítására; elítéli a súlyos betegségben szenvedő személyekkel szembeni ítéletek fenntartását, ami a nemzetközi emberi jogi normák kirívó megsértését jelenti; felhívja a Vöröskereszt Nemzetközi Bizottságát és az ENSZ-t, hogy állapítsák meg a krími polgári foglyok hollétének helyszínét;
5.	felhívja a nemzetközi közösséget azon politika folytatására, miszerint nem ismeri el a Krím félsziget jogellenes annektálását; támogatja a megszállás megszüntetésére irányuló erőfeszítéseket, például a Krími Platformot; felszólít a jogellenes annektálásban szerepet vállaló személyekkel és jogi személyekkel szembeni szankciók megerősítésére;
6.	utasítja elnökét, hogy továbbítsa ezt az állásfoglalást az alelnöknek/főképviselőnek, az érintett uniós intézményeknek, valamint az orosz és az ukrán hatóságoknak.

